Javaslat A TANÁCS HATÁROZATA a Fidzsi-szigeteki Köztársasággal az AKCS–EK partnerségi megállapodás 96. cikke és a Fejlesztési Együttműködési Eszköz 37. cikke szerint folytatott konzultációk lezárásáról szóló 2007/641/EK tanácsi határozat módosításáról és alkalmazási időszakának meghosszabbításáról /* COM/2012/0460 final - 2012/0225 (NLE) */





INDOKOLÁS 1. A 2006 decemberében bekövetkezett katonai hatalomátvétel miatt a felülvizsgált Cotonoui Megállapodás 96. cikke értelmében konzultációra került sor. Ennek eredményeképpen 2007 áprilisában közösen megállapított kötelezettségvállalásokra került sor az emberi jogok, a demokratikus elvek és a jogállamiság vonatkozásában. A Tanács 2007. október 1-jei 2007/641/EK határozatában megfelelő intézkedésekről határozott a Fidzsi-szigeteket érintően, amelyek bizonyos fokú párhuzamosságot teremtenek a közösen megállapított kötelezettségvállalások Fidzsi-szigetek általi tiszteletben tartása és a fejlesztési együttműködés között. 2. 2009. április 10-én a Fidzsi-szigetek elnöke hatályon kívül helyezte az alkotmányt, elmozdította helyéről az összes bírót, és bejelentette, hogy választásokra legkésőbb 2014 szeptemberében kerül majd sor. Ezzel a Fidzsi-szigetek egyoldalúan megszegte az Európai Uniónak 2007 áprilisában tett alapvető kötelezettségvállalásait. Erre az azt követő napon került sor, hogy a Fellebbviteli Bíróság jogellenesnek nyilvánította a hadsereg által vezetett kormány 2006-os puccsot követő kinevezését. A Fidzsi-szigeteken továbbá szükségállapotot rendeltek el, a szólásszabadságot pedig jelentősen korlátozzák. 3. E kedvezőtlen fejleményeket követően a Tanács 2009. szeptember 24-i 2009/735/EK határozatában úgy döntött, hogy 2010. március 31-ig meghosszabbítja a Fidzsi-szigetekre vonatkozó, 2007/641/EK határozatban megjelölt megfelelő intézkedések érvényességét, amely 2009. október 1-jén járt volna le. Az EU-val megállapított kötelezettségvállalások végrehajtásának további késedelme miatt a Tanács 2010. március 29-i 2010/208/EU határozatával úgy döntött, hogy a 2007/641/EK határozattal létrehozott megfelelő intézkedések érvényességét 2010. október 1-jéig meghosszabbítja, majd e megfelelő intézkedések érvényességét a 2010. szeptember 27-i 2010/589/EU határozattal 2011. március 31-ig, valamint a 2011. március 31-i 2011/219/EU határozattal 2011. szeptember 30-ig, majd a 2011. szeptember 26-i 2011/637/EU határozattal 2012. szeptember 30-ig újból meghosszabbította. 4. Bár a cukorról szóló jegyzőkönyvet aláíró országok vonatkozásában hozandó kísérő intézkedések alapján a Fidzsi-szigeteknek nyújtott 2010-es juttatásnak – melyet a demokratikus folyamat folytatásában elért haladástól tettek függővé – nagy részét törölték 2010 májusában, a juttatás egy részét elkülönítették azzal a céllal, hogy az Európai Unió suvai küldöttségén keresztül közvetlen támogatást nyújthassanak a lakosság cukortermeléstől közvetlenül függő részének a visszás társadalmi következmények csillapítása érdekében. 5. A C(2010)8130 bizottsági határozat 51,094 millió EUR-ban állapította meg a Fidzsi-szigetek indikatív keretösszegét a 2011–2013 közötti időszakra vonatkozóan. A cukorról szóló jegyzőkönyvet aláíró országok számára hozandó kísérő intézkedések javára odaítélt keretösszegek csökkentése eredményeként a Fidzsi-szigeteknek szánt keretösszeget 2,438 millió EUR-val csökkentették. E juttatás (teljes összegének vagy egy részének) rendelkezésre bocsátását azonban a Cotonoui Megállapodás 96. cikke (a Fejlesztési Együttműködési Eszköz 37. cikke) szerinti konzultációs eljárás során elért előrelépéstől teszik függővé, így az e téren tett előrelépés hiányában csak a szociális visszásságokat enyhítő intézkedések meghozatalát veszik fontolóra. 6. A Fidzsi-szigetek folyamatos társadalmi és gazdasági hanyatlása miatt az EU 2011-ben újrakezdte a célzott fejlesztési támogatás nyújtását a kiszolgáltatott helyzetben lévő lakosság támogatására. E támogatásokat nem a kormányon keresztül kezelik. 7. 2012 eleje óta néhány pozitív változás volt észlelhető, nevezetesen a szükségállapot 2012. január 7-i feloldása, azon politikai folyamat 2012. május 9-i elindítása, amely révén 2013 márciusa végére egy új alkotmány születik, valamint az alkotmányos demokrácia visszaállítása a 2014 szeptemberében tartandó parlamenti választások révén. Egyes emberi jogok és alapvető szabadságok korlátozása azonban továbbra is fennmaradt. 8. A fenti megfontolásokat figyelembe véve az Európai Uniónak e szakaszban ki kell igazítania a jelenlegi politikát és meg kell hosszabbítani a megfelelő intézkedéseket. 9. A Bizottság ezért a megfelelő intézkedések módosítását javasolja a Tanácsnak annak érdekében, hogy a Fidzsi-szigeteket ösztönözze arra, hogy további lépéseket tegyen a demokrácia visszaállítása, a jogállamiság, valamint az emberi jogok és alapvető szabadságok teljes mértékű tiszteletben tartása felé vezető úton. A Bizottság továbbá javasolja, hogy az intézkedések alkalmazási időszakát további 12 hónappal, 2013. december 30-ig meghosszabbítsák. 10. Az EU-nak továbbra is rendszeres párbeszédet és folytonos politikai szerepvállalást kell folytatnia a Fidzsi-szigetekkel, a határozatot ezért folyamatosan felül kell vizsgálni. 11. A Bizottság javasolja, hogy e határozatról értesítsék a Fidzsi-szigetek ideiglenes kormányát a Nailatikau elnöknek szóló mellékelt levéltervezet alapján, és tájékoztassák őt arról, hogy a) az EU üdvözli a Fidzsi-szigeteken a demokratikus kormányzáshoz való visszatérés felé a közelmúltban tett előrelépéseket és ösztönzi a további lépéseket, különösen az emberi jogok és alapvető szabadságok korlátozása tekintetében; b) az EU továbbra is elkötelezett a Cotonoui Megállapodás 8. cikke értelmében folytatott fokozott politikai tárgyalások mellett, c) az alkotmányos rend visszaállítása terén elért előrelépések értékelése továbbra is irányadó lesz az EU álláspontja tekintetében a fejlesztési együttműködésre vonatkozóan hozandó jövőbeni uniós döntések esetében, és ennek szellemében az EU kész arra, hogy részt vegyen a 11. EFA programozási folyamatának előkészítésében, és hogy e folyamat során kellő időben értesítést adjon az indikatív nemzeti keretösszegről, miközben tervezik a 11. EFA programozási dokumentumainak véglegesítését, aláírását és végrehajtását a demokratikusan megválasztott kormánnyal és d) a hiteles, inkluzív és átlátható alkotmányozási konzultációs folyamat sikeres lezárását követően várhatóan 2013 márciusáig megtartandó, a 96. cikk szerinti felülvizsgálati kiküldetés és hivatalos párbeszéd eredményeként további pozitív értékelések születhetnek a megfelelő intézkedésekről, amennyiben az előrelépések megengedik. 12. A megfelelő intézkedések módosításai jelentik az első óvatos választ a közelmúlt ide vonatkozó fejleményeire, és különösen lehetővé teszik a 11. EFA-val kapcsolatos programozási megbeszélések elindítását, valamint a Fidzsi-szigetek tájékoztatását a 11. EFA indikatív felosztásáról, amint azt a következő EFA létrehozására vonatkozó szükséges határozatok lehetővé teszik. A jelenlegi intézkedések tartalma változatlan marad. Következtetés A fentieket figyelembe véve a Bizottság felkéri a Tanácsot, hogy fogadja el a csatolt tanácsi határozattervezetet a Fidzsi-szigeteki Köztársaságot érintő megfelelő intézkedések alkalmazási időszakának módosításáról és meghosszabbításáról. 2012/0225 (NLE) Javaslat A TANÁCS HATÁROZATA a Fidzsi-szigeteki Köztársasággal az AKCS–EK partnerségi megállapodás 96. cikke és a Fejlesztési Együttműködési Eszköz 37. cikke szerint folytatott konzultációk lezárásáról szóló 2007/641/EK tanácsi határozat módosításáról és alkalmazási időszakának meghosszabbításáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre, tekintettel az egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai között létrejött, 2000. június 23-án Cotonouban aláírt[1] és 2010. június 22-én Ouagadougouban, (Burkina Faso) felülvizsgált[2] partnerségi megállapodásra (a továbbiakban: Cotonoui Megállapodás) és különösen annak 96. cikkére, tekintettel a tagállamok kormányainak a Tanácson belül ülésező képviselői között létrejött, a Cotonoui Megállapodás végrehajtása során hozandó intézkedésekről és követendő eljárásokról szóló belső megállapodásra[3] és különösen annak 3. cikkére, tekintettel a fejlesztési együttműködés finanszírozási eszközének létrehozásáról szóló, 2006. december 18-i 1905/2006/EK európai parlamenti és tanácsi rendeletre[4] (a továbbiakban: Fejlesztési Együttműködési Eszköz) és különösen annak 37. cikkére, tekintettel az Európai Bizottság javaslatára, mivel: (1) A 2007/641/EK tanácsi határozatot[5] azért fogadták el, hogy megfelelő intézkedéseket hozzanak a Cotonoui Megállapodás 9. cikkében említett lényeges elemek, valamint a Fejlesztési Együttműködési Eszköz 3. cikkében említett értékek megsértését követően. (2) Ezeket az intézkedéseket a 2009/735/EK tanácsi határozat[6], majd ezt követően a 2010/208/EU tanácsi határozat[7], a 2010/589/EU tanácsi határozat[8], a 2011/219/EU tanácsi határozat[9], valamint a 2011/637/EU tanácsi határozat[10] meghosszabbította, mivel nem csupán a Fidzsi Köztársaság a 2007 áprilisában tartott konzultációk során vállalt, a Cotonoui Megállapodás lényeges elemeit érintő fontos kötelezettségeket nem valósította még meg, hanem számos ilyen kötelezettségvállalás tekintetében jelentős visszalépések is történtek a közelmúltban. (3) 2012 eleje óta azonban néhány pozitív változás volt észlelhető a Fidzsi-szigeteken a demokrácia visszaállítása terén, amit tudomásul kell venni, és ezért meg kell fontolni a jövőbeni fejlesztési támogatás programozásának leendő újraindítását. (4) A 2007/641/EK határozat 2012. szeptember 30-én hatályát veszti. Helyénvaló ennek megfelelően a határozat tartalmának frissítése és hatályának kiterjesztése, ELFOGADTA EZT A HATÁROZATOT: 1. cikk A 2007/641/EC határozat a következőképpen módosul: (1) A 3. cikk második bekezdése helyébe a következő szöveg lép: „Ez a határozat 2013. szeptember 30-án hatályát veszti. A határozatot rendszeresen, legalább hat havonta felül kell vizsgálni.”; (2) A melléklet helyébe e határozat melléklete lép. 2. cikk Az e határozat mellékletében foglalt levél címzettje a Fidzsi Köztársaság. 3. cikk Ez a határozat az elfogadásának napján lép hatályba. Kelt Brüsszelben, -án/-én. a Tanács részéről az elnök […] MELLÉKLET Levéltervezet Őexcellenciája Ratu Epeli NAILATIKAU a Fidzsi Köztársaság elnöke Suva Fidzsi Köztársaság Tisztelt Elnök Úr! Az Európai Unió nagy jelentőséget tulajdonít a cotonoui megállapodás 9. cikkében és a Fejlesztési Együttműködési Eszköz 3. cikkében foglalt rendelkezéseknek. Az AKCS–EU partnerség az emberi jogok, a demokratikus alapelvek és a jogállamiság tiszteletben tartásán nyugszik, amely elvek a cotonoui megállapodás lényeges elemeiként, és ezáltal a közöttünk fennálló kapcsolatok alapjaként is szolgálnak. 2006. december 11-én az EU Tanácsa elítélte a Fidzsi-szigeteken lezajlott katonai hatalomátvételt. Tekintettel arra, hogy a 2006. december 5-i katonai hatalomátvétel a Cotonoui Megállapodás 9. cikkében felsorolt lényeges elemek megsértését jelentette, az Unió az említett megállapodás 96. cikke szerint konzultációra kérte fel a Fidzsi-szigeteket, hogy a megállapodásban foglaltaknak megfelelően alaposan megvizsgálja a helyzetet, és amennyiben szükséges, lépéseket tegyen az orvoslására. E konzultációk hivatalos része 2007. április 18-án vette kezdetét Brüsszelben. Az EU üdvözölte, hogy az ideiglenes kormány megerősített számos, az emberi jogok és az alapvető szabadságok, a demokratikus elvek és a jogállamiság tiszteletben tartása tekintetében tett kulcsfontosságú kötelezettségvállalást (lásd lent), és pozitív lépéseket javasolt a végrehajtásukra. Sajnálatos módon azóta egy sor olyan kedvezőtlen változásra került sor, különösen 2009 áprilisában, amelyekkel Fidzsi jelenleg kötelezettségvállalásainak egész sorát szegi meg. Ez közelebbről az alkotmány hatályon kívül helyezését, a parlamenti választások igen jelentős késleltetését és az emberi jogok megsértését jelenti. Noha a kötelezettségvállalások végrehajtása jelentősen késik, a kötelezettségvállalások többsége továbbra is kiemelten fontos a Fidzsi-szigetek jelenlegi helyzetét tekintve, így ezek jegyzékét e levélhez mellékeltük. Mivel a Fidzsi-szigetek egyoldalúan úgy határozott, hogy számos kulcsfontosságú kötelezettségvállalást megsért, a Fidzsi-szigetek kevesebb fejlesztési támogatásban részesülnek. 2012 eleje óta néhány pozitív előrelépés történt; nevezetesen a szükségállapot 2012. január 7-i feloldása, azon politikai folyamat 2012. május 9-i elindítása, amely révén 2013 márciusa végére egy új alkotmány születik, valamint az alkotmányos demokrácia visszaállítása a 2014 szeptemberében tartandó parlamenti választások révén. Egyes emberi jogok és alapvető szabadságok korlátozása azonban továbbra is fennmaradt. Ezen előrelépések elismerésével és a Cotonoui Megállapodás alapkövét jelentő partnerség szellemében az EU készen áll e fejlemények tekintetében új hivatalos párbeszédet indítani. Az ilyen párbeszédre a 96. cikk szerinti felülvizsgálati kiküldetés alkalmából kerülhetne sor, a a hiteles, inkluzív és átlátható alkotmányozási konzultációs folyamat 2013 márciusában várható sikeres lezárását követően. Ennek megfelelően az Unió úgy határozott, hogy meghosszabbítja a Fidzsi-szigetekre vonatkozó jelenlegi megfelelő intézkedések hatályát, és módosítja azokat a Fidzsi-szigetek által tett lépésekre adott válaszként, különösen lehetővé téve a 11. EFA-val kapcsolatos programozási megbeszélések elindítását, valamint a Fidzsi-szigetek számára történő 11. EFA indikatív felosztásról szóló kellő időben való tájékoztatást. Ezt követően tervezik a 11. EFA programozási dokumentumainak véglegesítését, aláírását és végrehajtását a demokratikusan megválasztott kormánnyal. Ezért különösen fontos, hogy az ideiglenes kormány elkötelezze magát egy hiteles, inkluzív és átlátható alkotmányozási konzultációs folyamat és belföldi párbeszéd mellett, és különösen tiszteletben tartsa az emberi jogokkal és a jogállamisággal kapcsolatos kötelezettségvállalását, és feloldja a fennmaradó korlátozásokat. Míg az EU álláspontját jelenleg a Cotonoui Partnerségi Megállapodás lényeges elemei, valamint alapelvei, különösen a párbeszéd sarkalatos szerepe és a kölcsönös kötelezettségvállalások teljesítése fogják vezérelni, hangsúlyozni kell, hogy nincsenek az Unió részéről előre eldöntött következtetések e párbeszéd kimenetét illetően. Amennyiben a tervezett felülvizsgálat és párbeszéd kedvezően zárul, az EU elkötelezi magát a megfelelő intézkedések további pozitív felülvizsgálata mellett. Amennyiben ellenben a Fidzsi-szigeteken nem javul a helyzet, úgy ez a Fidzsi-szigetek számára azzal jár, hogy az uniós fejlesztési alapokból még kevesebb támogatásban részesül. A Fidzsi-szigeteket illetően az alkotmányos rend visszaállításáért tett előrelépések értékelése irányadó lesz az EU szempontjából a 11. EFA keretében a Fidzsi-szigetek nemzeti indikatív programjáról szóló újabb határozatokat illetően. Amíg a hivatalos párbeszédre sor nem kerül, az Unió felkéri a Fidzsi-szigeteket, hogy folytassa és tegye intenzívebbé a fokozott politikai párbeszédet. A megfelelő intézkedések a következők: – ezentúl is nyújtható humanitárius segély és közvetlenül támogatható a civil társadalom és a lakosság kiszolgáltatott helyzetben lévő csoportja; – folytatódhatnak a folyamatban lévő, különösen a 8. és a 9. EFA-ból támogatott együttműködési tevékenységek; – folytathatók a demokráciához való visszatérést és a kormányzás javítását elősegítő együttműködési tevékenységek, feltéve hogy nem lépnek fel rendkívül kivételes körülmények; – folytatódhat a 2006. évre szóló cukorreformot kísérő intézkedések végrehajtása. A Fidzsi-szigetek technikai szinten 2007. június 19-én írta alá a finanszírozási megállapodást. Megjegyezzük, hogy a finanszírozási megállapodás felfüggesztési záradékot tartalmaz; – a cukorágazatnak nyújtott 2007. évi juttatás nulla; – a cukorágazatnak nyújtott 2008. évi juttatás rendelkezésre bocsátása a választások hiteles és időben történő előkészítésére vonatkozó bizonyítékoktól függött a közösen megállapított kötelezettségvállalásoknak megfelelően; nevezetesen az alkotmánnyal összhangban történő népszámlálástól, a választókörzetek újbóli kijelölésétől és a választási reformtól; a választási iroda működésének biztosítására hozott intézkedésektől, beleértve választási felügyelő kinevezését 2007. szeptember 30-ig, az alkotmánnyal összhangban. A cukorágazatnak nyújtott 2008. évi ezen juttatás 2009. december 31-én elveszett; – a cukorágazatnak nyújtott 2009. évi juttatást 2009 májusában törölték, mivel az ideiglenes kormány úgy döntött, hogy 2014 szeptemberéig elhalasztja a parlamenti választásokat; – a 2010. évi juttatást 2010. május 1-je előtt törölték, mivel nem volt előrelépés a demokratikus folyamat folytatásában; a cukorágazat kritikus helyzetére tekintettel azonban a juttatás egy részét elkülönítették azzal a céllal, hogy közvetlen támogatást nyújthassanak a lakosság cukortermeléstől közvetlenül függő részének a visszás társadalmi következmények csillapítása érdekében. Ezeket az alapokat az Európai Unió suvai küldöttsége központilag, és nem a kormányon keresztül kezeli; – folytatódhat a cukorreform 2011–2013. évekre vonatkozó kísérő intézkedései többéves indikatív programjának kidolgozása, és sor kerülhet annak esetleges aláírására; – a többéves indikatív programnak a cukorról szóló jegyzőkönyvet aláíró országokkal kapcsolatosan a 2011–2013. évekre vonatkozó kísérő intézkedései szerinti indikatív keretösszeg rendelkezésre bocsátását a konzultációs eljáráson történő megállapodástól teszik függővé; e megállapodás hiányában csak a szociális visszásságokat enyhítő intézkedések meghozatalát veszik fontolóra az ebből a juttatásból történő finanszírozásra; – a 11. EFA programozása elindítható, hogy a Fidzsi-szigetek kellő időben értesítést várhasson az indikatív keretösszegről; – további támogatás nyújtása mérlegelhető kulcsfontosságú vállalások előkészítéséhez és végrehajtásához, különösen a választások előkészítése és/vagy megtartása terén; – érintetlen marad a regionális együttműködés, és benne a Fidzsi-szigetek részvétele; – a kötelezettségvállalások ellenőrzése az e levél mellékletében felsorolt feltételekkel összhangban történik, mely feltételek a rendszeres párbeszéddel, az értékelési és nyomonkövetési missziókkal folytatott hatékony együttműködéssel és jelentéstétellel kapcsolatosak. Az Európai Unió elvárja továbbá Fidzsitől, hogy teljes mértékben együttműködjön a Csendes-óceáni Szigetek Fórumával a jelentős személyek csoportja ajánlásainak végrehajtása terén, amelyeket a Külügyminiszterek Fóruma 2007. március 16-án Vanuatun tartott ülésén hagyott jóvá. Az EU üdvözli az ezzel kapcsolatban történt előrelépéseket a Csendes-óceáni Szigetek Fórumának miniszteri kapcsolattartó csoportjával való együttműködésben, amelyet annak érdekében hoztak létre, hogy nyomon kövesse a Fidzsi-szigeteken a választások előkészítése és a demokrácia visszaállítása terén tett előrelépéseket. Az Európai Unió továbbra is kitüntetett figyelemmel kíséri majd a fidzsi-szigeteki helyzetet. A Cotonoui Megállapodás 8. cikke szerint a Fidzsi-szigetekkel megerősített politikai párbeszédet fognak folytatni az emberi jogok tiszteletben tartásának, a demokrácia visszaállításának és a jogállamiság tiszteletben tartásának biztosítása érdekében egészen addig, amíg mindkét fél meg nem állapítja, hogy a párbeszéd megerősített természete elérte a célját. Amennyiben az ideiglenes kormány által tett kötelezettségvállalások végrehajtásában megtorpanás, megszakítás vagy visszalépés következne be, az EU fenntartja a megfelelő intézkedések újbóli kiigazításának jogát. Az EU hangsúlyozza, hogy azok a privilégiumok, amelyeket a Fidzsi-szigetek a vele folytatott együttműködésben élvez, a Cotonoui Megállapodás lényeges elemeinek és a Fejlesztési Együttműködési Eszközben ismertetett elvek tiszteletben tartásától függenek. Az EU arról való meggyőzése érdekében, hogy az ideiglenes kormány teljes mértékben kész a kötelezettségvállalások teljesítésére, alapvető fontosságú mihamarabb jelentős előrehaladást elérni e közösen megállapított kötelezettségvállalások terén. Tisztelettel: Kelt Brüsszelben, a Tanács részéről || a Bizottság részéről C. ASHTON elnök || A. PIEBALGS biztos Melléklet a melléklethez A FIDZSI-SZIGETEKI KÖZTÁRSASÁGGAL MEGÁLLAPÍTOTT KÖTELEZETTSÉGVÁLLALÁSOK . A. A demokratikus elvek tiszteletben tartása 1. sz. kötelezettségvállalás A Csendes-óceáni Szigetek Fóruma által kijelölt független ellenőrök által elvégzett értékelés megállapításaitól függően 2007. március 1-jétől számítva 24 hónapon belül szabad és tisztességes parlamenti választásokra kerül sor. A választás megtartásának előkészítését közösen meghatározott kritériumok alapján kísérik figyelemmel, és – szükség esetén – kiigazítják vagy módosítják. Ez különösen a következőket feltételezi: – 2007. június 30-ig az ideiglenes kormány elfogadja az új parlamenti választásokat előkészítő különböző lépések végrehajtásának időpontjait meghatározó ütemtervet, – az ütemterv tartalmazza a népszámlálás, a választókörzetek újbóli kijelölése és a választási reform időpontjait, – a választókörzetek kijelölése és a választási reform az alkotmánnyal összhangban történik, – az alkotmánnyal összhangban intézkedéseket hoznak a választási iroda működésének biztosítására, beleértve a választási felügyelő 2007. szeptember 30-ig történő kinevezését is, – az alelnök kinevezése az alkotmánnyal összhangban történik. 2. sz. kötelezettségvállalás Az ideiglenes kormány jelentős jogalkotási, adózási vagy egyéb politikai kezdeményezések, illetve változások elfogadásakor figyelembe veszi a civil társadalommal és más érintett érdekeltekkel folytatott konzultációkat. B. Jogállamiság 1. sz. kötelezettségvállalás Az ideiglenes kormány minden erőfeszítést megtesz annak megelőzése érdekében, hogy a biztonsági ügynökségek megfélemlítést célzó nyilatkozatokat tegyenek. 2. sz. kötelezettségvállalás Az ideiglenes kormány fenntartja az 1997. évi alkotmányt, és garantálja az olyan alkotmányos intézmények rendes és független működését, mint a Fidzsi-szigeteki Emberi Jogi Bizottság, a Közszolgálati Bizottság és az Alkotmányos Szervek Bizottsága. A Főnökök Nagytanácsának függetlenségét és működését fenntartják. 3. sz. kötelezettségvállalás Teljes mértékben tiszteletben tartják a bírói kar függetlenségét, és lehetővé teszik, hogy tevékenységét szabadon végezze, ítéleteit pedig valamennyi érintett fél tiszteletben tartja, vállalva különösen a következőket: – az ideiglenes kormány 2007. július 15-ig kinevezi a bíróságot az alkotmány 138. szakaszának (3) bekezdése szerint, – a bírák kinevezése és/vagy felmentése ezentúl szigorúan az alkotmányos rendelkezésekkel és az eljárási szabályokkal összhangban történik, – az igazságszolgáltatás tevékenységeibe a hadsereg, a rendőrség és az ideiglenes kormány semmilyen formában nem avatkozik be, és teljes mértékben tiszteletben tartja a jogászi hivatást. 4. sz. kötelezettségvállalás A korrupcióhoz kapcsolódó valamennyi büntetőjogi eljárás megfelelő bírói csatornákon keresztül történik, és a korrupció állítólagos eseteinek kivizsgálására felállított bármely szerv alkotmányos kereteken belül működik. C. Emberi jogok és alapvető szabadságok 1. sz. kötelezettségvállalás Az ideiglenes kormány megtesz minden szükséges lépést annak elősegítésére, hogy az emberi jogok állítólagos megsértésének valamennyi esetét a Fidzsi-szigetek törvényei szerinti különböző eljárások és fórumok keretében vizsgálják ki. 2. sz. kötelezettségvállalás Az ideiglenes kormány 2007 májusában felfüggeszti a szükségállapotra vonatkozó szabályozásokat, a nemzetbiztonságot, a közrendet és a biztonságot fenyegető veszélyektől függően. 3. sz. kötelezettségvállalás Az ideiglenes kormány vállalja, hogy biztosítja a Fidzsi-szigeteki Emberi Jogi Bizottság teljes függetlenség mellett és az alkotmánnyal összhangban megvalósuló működését. 4. sz. kötelezettségvállalás Teljes mértékben és minden formájában tiszteletben tartják a véleménynyilvánítás szabadságát és a médiaszabadságot az alkotmányban meghatározottak szerint. D. A kötelezettségvállalások betartásának nyomon követése 1. sz. kötelezettségvállalás Az ideiglenes kormány vállalja, hogy rendszeres párbeszédet folytat, amely lehetővé teszi a megtett haladás ellenőrzését, valamint azt, hogy az EU és az Európai Bizottság hatóságainak/képviselőinek teljes hozzáférést biztosít az emberi jogokhoz, valamint a fidzsi-szigeteki demokrácia és jogállamiság békés helyreállításához kapcsolódó valamennyi információhoz. 2. sz. kötelezettségvállalás Az ideiglenes kormány teljes mértékben együttműködik az EU bármely, a haladás értékelését és megfigyelését végző küldöttségével. 3. sz. kötelezettségvállalás Az ideiglenes kormány 2007. június 30-tól kezdve háromhavonta jelentést küld a Cotonoui Megállapodás lényeges elemei és a kötelezettségvállalások tekintetében tett előrehaladásról. Megállapítást nyert, hogy bizonyos kérdések csak olyan pragmatikus megközelítés alapján kezelhetők hatékonyan, amely figyelembe veszi a jelen realitásait, és amely a jövőre összpontosít. [1] HL L 317., 2000.12.15., 3. o. [2] HL L 287., 2010.11.4., 3. o. [3] HL L 317., 2000.12.15., 376. o. [4] HL L 378., 2006.12.27., 41–71. o. [5] HL L 260., 2007.10.5., 15. o. [6] HL L 262., 2009.10.6., 43. o. [7] HL L 89., 2010.4.9., 7. o. [8] HL L 260., 2010.10.2., 10–15. o. [9] HL L 93., 2011.4.7., 2–8. o. [10] HL L 252., 2011.9.28., 1–7. o.